Evit an abegoù-se end-eeun e voe er-maez a chiz al liv gwer e dibenn ar Grennamzer. Pa voe termenet livioù onest ha reoù all dizereat gant pennadurezhioù keodedel ha relijiel e voe lakaet ar gwer da fall rak liv an diaoul ha darn eus e loenedva (erevent, kokatrised, krokodiled, morwragez, naered, tousegi hag all) e oa. Ur perzh boutin dal loened-se eo e tarempredont an dour, a veze lakaet da wer er Grennamzer ; ken diwezhat hag ar  e voe livet an dourioù e glas war kartennoù an douaroniezh. E-kichen al loened-se e veze lakaet boudoù mojennel an natur (archouereed, boudiged, elfed, koboled, korriganed, lutuned, trolled hag all) da wer dre o chorf pe o dilhad, peogwir e vevent er glasvez en ur bed iskis etre an natur hag an dreistnatur ; en XIXvet kantved e voe ijinet boudoù faltazius all : boulomigoù gwer Meurzh.